Minkkommissionen afleverer sin rapport til Folketinget på et møde 30. juni klokken 11. Det oplyser kommissionen i en pressemeddelelse . Rapporten redegør for relevante myndigheder og ministres handlinger i forbindelse med beslutningen om at aflive alle mink i Danmark som et led i bekæmpelsen af coronapandemien. Særligt interessant er det, hvorvidt der udtales kritik af Statsministeriet og dermed statsminister Mette Frederiksen (S). Op til Folketinget Det er endnu uvist, hvad beretningen præcis indeholder, og hvordan forløbet bliver efter offentliggørelsen. Minkkommissionen er dog ikke en dømmende myndighed, og derfor er det Folketinget, der efterfølgende skal beslutte, om nogen skal stilles til ansvar. Flere af de borgerlige partier har allerede givet udtryk for, at de vil have Mette Frederiksen stillet for en rigsret. Den er de røde indtil videre ikke hoppet med på. Manglende lovhjemmel Beslutningen om at aflive alle mink blev truffet på en møde i regeringens magtfulde koordinationsudvalg om aftenen 3. november 2020. Dagen efter afholdt Mette Frederiksen et pressemøde, hvor hun beordrede alle mink aflivet. Der var imidlertid ikke lovhjemmel til at træffe beslutningen.

Opsummering:
Om 14 dage er Minkkommissionen klar med sin vurdering af forløbet omkring beslutningen om at aflive alle danske mink.